El Fardou Ben Nabouhane

El Fardou Mohamed Ben Nabouhane (araabia keeles الفردو محمد بن نبوهان; sündinud 10. juunil 1989) on Komooride jalgpallur, kes mängib ründajana Serbia kõrgliiga klubis Belgradi Crvena Zvezda ja Komooride jalgpallikoondises.

Ben Nabouhane sündis India ookeanis asuvas Prantsusmaa meretaguses departemangus Mayotte. Jalgpalluri teekonda ta 2000. aastal Réunioni klubis Saint-Pierroise.

2006. aastal liitus ta Prantsusmaa klubiga Le Havre. Hooajal 2007–08 debüteeris ta Prantsusmaa esiliigas ning mängis hooajal 2008–09 ka Prantsusmaa kõrgliigas. Põhiliselt sai ta mänguaega Le Havre'i reservmeeskonnas. Aastatel 2010–2013 mängis ta kolm hooaega Vannes'is, esimene hooaeg Prantsusmaa esiliiga ja kaks hooaega Prantsusmaa tugevuselt kolmandas liigas.

Aastatel 2013–2015 mängis Ben Nabouhane Kreeka kõrgliiga klubis Veria, lüües kahe hooaja jooksul 25 väravat.

2015. aasta juulis siirdus ta Kreeka suurklubisse PAE Olympiakós. Hooaja 2015–16 teises pooles mängis ta laenul Levadiakoses ning hooajal 2016–17 Paniónioses. Olympiakóses mängis ainult hooajal 2017–18, lüües 26. juulil 2017 UEFA Meistrite Liigas eelringi kohtumises kaks väravat Serbia klubi FK Partizani vastu.

Alates 2018. aasta jaanuarist on Ben Nabouhane mänginud Belgradi Crvena Zvezdas, kellega on tulnud neli korda Serbia meistriks. Hooajal 2018–19 lõi ta Serbia kõrgliigas 17 väravat ja valiti hooaja sümboolsesse koosseisu.

Komooride jalgpallikoondises debüteeris Ben Nabouhane 5. märtsil 2014 sõprusmängus Burkina Faso vastu. Koondisekarjääri esimese värava lõi ta 24. märtsil 2016 Aafrika rahvuste karikavõistluste valikmängus Botswana vastu. 2022. aasta jaanuari seisuga on Ben Nabouhane koondises löönud 12 väravat, millega on ta Komooride koondise läbi aegade suurim väravakütt. Ta kuulus Komooride koondisse 2022. aasta Aafrika rahvaste karikavõistlustel.

Viited 

Komooride jalgpallurid
Le Havre AC mängijad
PAE Olympiakósi jalgpallurid
Ligue 1 mängijad
Sündinud 1989